 **1ο Φύλλο Εργασίας: Ο Τρωικός Πόλεμος**

Ο **Τρωικός Πόλεμος** ήταν ένας από τους πιο σημαντικούς πολέμους της ελληνικής μυθολογίας. Σύμφωνα με την παράδοση, ο πόλεμος αυτός διεξήχθη μεταξύ των Ελλήνων και των Τρώων, με αφορμή την αρπαγή της Ωραίας Ελένης, συζύγου του Σπαρτιάτη βασιλιά Μενέλαου, από τον Πάρη, πρίγκιπα της Τροίας.

**Κύρια Πρόσωπα:**

* **Μενέλαος**: Βασιλιάς της Σπάρτης και σύζυγος της Ελένης.
* **Αγαμέμνων**: Αρχηγός των ελληνικών δυνάμεων και αδελφός του Μενέλαου.
* **Αχιλλέας**: Ο μεγαλύτερος ήρωας των Ελλήνων με υπερφυσική δύναμη.
* **Έκτορας**: Πρίγκιπας της Τροίας και μεγαλύτερος πολεμιστής της πόλης.
* **Πάρης**: Πρίγκιπας της Τροίας που απήγαγε την Ελένη.
* **Ωραία Ελένη**: Η πιο όμορφη γυναίκα στον κόσμο, που η αρπαγή της προκάλεσε τον πόλεμο.

**Το χρονικό του πολέμου:**

1. **Η Αρπαγή της Ελένης**: Η ιστορία ξεκινά με τον Πάρη, ο οποίος, μετά από μια κρίση που προκάλεσε η θεά Έριδα, απήγαγε την Ελένη. Αυτό οδήγησε τον Μενέλαο να ζητήσει βοήθεια από τους άλλους Έλληνες ηγέτες.
2. **Η Εκστρατεία των Ελλήνων**: Με αρχηγό τον Αγαμέμνονα, οι Έλληνες συγκεντρώθηκαν για να επιτεθούν στην Τροία. Ένας από τους σημαντικότερους ήρωες της εκστρατείας ήταν ο Αχιλλέας.
3. **Η Πολιορκία της Τροίας**: Η πολιορκία κράτησε δέκα χρόνια, με πολλές μάχες και συγκρούσεις. Κεντρικά γεγονότα ήταν η μονομαχία του Αχιλλέα με τον Έκτορα και η θυσία της Ιφιγένειας.
4. **Το Τέλος του Πολέμου**: Η Τροία τελικά καταλήφθηκε με την ιδέα του Οδυσσέα, ο οποίος πρότεινε να φτιάξουν έναν μεγάλο ξύλινο Δούρειο Ίππο. Οι Έλληνες κρύφτηκαν μέσα σε αυτόν και, όταν οι Τρώες τον έφεραν μέσα στην πόλη, κατέστρεψαν την Τροία από μέσα.

**Σημασία του Τρωικού Πολέμου:**

* Ο Τρωικός Πόλεμος υπήρξε πηγή έμπνευσης για πολλά έργα τέχνης και λογοτεχνίας.
* Επίσης, αποκαλύπτει πολλά για τις αξίες και τα πιστεύω των αρχαίων Ελλήνων, όπως την τιμή, την ηρωικότητα και τη μοίρα.

**ΠΟΛΙΤΙΣΤΙΚΑ ΣΤΟΙΧΕΙΑ: ΙΔΕΕΣ – ΑΞΙΕΣ (ΙΔΕΟΛΟΓΙΚΑ ΣΤΟΙΧΕΙΑ)**

* Άτις – ύβρις – νέμεσις – τίσις: Άτη είναι η τύφλωση του νου του ανθρώπου που οδηγεί στην ύβρη. Πρόκειται για την αλαζονική συμπεριφορά του ανθρώπου που ξεπερνά το μέτρο, τα επιτρεπτά όρια της ανθρώπινης φύσης, και συμπεριφέρεται προσβλητικά απέναντι σε θεούς και ανθρώπους. Η συμπεριφορά αυτή οφείλεται σε υπερεκτίμηση των δυνάμεών του ή σε υπερβολικό πάθος και εκδηλώνεται με προσβλητικές ή βίαιες πράξεις και αλαζονικά λόγια. Τότε λέμε ότι ο άνθρωπος «διαπράττει ύβρη», η οποία προκαλεί τη «νέμεση», την οργή δηλαδή των θεών, και επέρχεται η «τίση», η τιμωρία του.
* Ανθρωπομορφισμός των θεών: Η αντίληψη των αρχαίων ότι οι θεοί έχουν ανθρώπινες ιδιότητες, συμπεριφορά, συναισθήματα, συνήθειες, ελαττώματα και πάθη ανθρώπων λέγεται ανθρωπομορφισμός. Στο πλαίσιο αυτής της αντίληψης ανήκουν και οι εμφανίσεις των θεών στα ομηρικά έπη, είτε με ενανθρώπιση (οι θεοί εμφανίζονται σε έναν θνητό παίρνοντας τη μορφή ενός ανθρώπου), είτε με επιφάνεια (οι θεοί εμφανίζονται σε έναν θνητό, κάνοντας αισθητή την παρουσία τους με κάποιον υπερφυσικό τρόπο και αφήνοντας έτσι να διαφανεί η θεϊκή τους ταυτότητα). Πιο αναλυτικά όταν ένας θεός ή μια θεά δηλώνουν την παρουσία τους στους ανθρώπους με σημάδια, με την αιφνίδια εμφάνιση/ εξαφάνιση/ μεταμόρφωσή τους ή όταν αποκαλύπτουν την ταυτότητά τους στους ανθρώπους με θαυμαστές ή μαγικές ενέργειες και γνώσεις που δεν μπορεί να έχει ένας άνθρωπος ή ακόμη και συστήνονται ως θεοί, τότε μιλούμε για επιφάνεια. Όταν όμως παρουσιάζονται στους ανθρώπους με μορφή ανθρώπου (γνωστού συνήθως σ’ αυτούς), θέλοντας ακριβώς να αποκρύψουν τη θεϊκή τους ιδιότητα, μιλούμε για ενανθρώπιση.
* Θεοδικία: είναι η τιμωρία που επιβάλλουν οι θεοί στους ανθρώπους για την απρεπή και ασεβή συμπεριφορά τους, ως απόδοση δικαιοσύνης και αποκατάσταση της τάξης. Αυτοδικία: είναι η τιμωρία κάποιου που μας αδίκησε από εμάς τους ίδιους και όχι από τον νόμο. (Όταν κάποιος «παίρνει τον νόμο στα χέρια του».)
* Η ελεύθερη βούληση και η προσωπική ευθύνη του ανθρώπου: Ο άνθρωπος αποφασίζει ελεύθερα για τη ζωή του (δεν είναι δηλαδή μια απλή μαριονέτα στα χέρια των θεών ή της Μοίρας) και στη συνέχεια φέρει ακέραιη την ευθύνη των πράξεών του και υφίσταται τις συνέπειές τους.
* Ηρωικό ιδεώδες – Υστεροφημία – Αντιηρωικό ιδεώδες: Το ηρωικό ιδεώδες είναι το ιδανικό της ηρωικής εποχής, δηλαδή ο ηρωικός θάνατος στη μάχη και η υστεροφημία, δηλαδή το να αφήσει κάποιος κληρονομιά στην οικογένειά του το καλό όνομα και τη δόξα. Το αντι-ηρωικό ιδεώδες είναι ιδανικό της ειρηνικής εποχής, οπότε οι άνθρωποι επιθυμούν να ζήσουν ως τα βαθιά τους γεράματα και να χαρούν την οικογένεια και τα αγαθά τους με ηρεμία και αγάπη.

Η πολεμική αρετή θεωρείται αυταξία – ο ήρωας αναδεικνύεται μέσα στη μάχη ή στη μονομαχία (πχ η αριστεία του Διομήδη). Ο ήρωας ταυτόχρονα επιδιώκει τη «δόξα» (ηθικό μέρος) και ταυτόχρονα προσπαθεί να αποκτήσει τα όπλα και τα άλογα του νεκρού ή ακόμη και το σώμα του αντιπάλου (υλικό μέρος). Η «σκύλευση του νεκρού», δηλαδή η απόκτηση του νεκρού σώματος του αντιπάλου και η γύμνωσή του από τα όπλα του, θεωρούνταν μεγάλη «ατίμωση» για τον νεκρό. Ο πολεμιστής είχε την ηθική υποχρέωση να προστατεύσει τον νεκρό σώμα του συμπολεμιστή του.

* Η Τιμή: ή έννοια της τιμής αποτελούσε βασική ιδέα – αξία στην αρχαία Ελλάδα.

Η έννοια της τιμής αποτελεί το υπόβαθρο της σύγκρουσης Αγαμέμνονα – Αχιλλέα. Για τον Αχιλλέα η έννοια της τιμής συνδέεται με την αξία του ως πολεμιστή. (Τα λάφυρα ήταν σημαντικά όχι μόνο ως υλικά αγαθά, αλλά ήταν ένδειξη τιμής σε όποιον τα αποκτούσε· σήμαιναν αναγνώριση της αξίας του. Η αφαίρεσή τους ήταν προσβολή της τιμής του ήρωα.) Για τον Αγαμέμνονα η έννοια της τιμής συνδέεται με το κύρος που του δίνει η εξουσία του.

[Στη δημοκρατική Αθήνα τον 5ο αι. π.Χ. «άτιμος» ονομάζεται αυτός που στερείται τα πολιτικά του δικαιώματα.]

* Τιμή και αναγνώριση του αντιπάλου: ο Πρίαμος αποδίδει τιμές και αναγνωρίζει την αξία και τις αρετές των αρχηγών των Αχαιών
* Μούσα: η Καλλιόπη (καλλιέπεια: καλός + έπος = λόγος), η Μούσα της επικής ποίησης, η θεά που δίνει στον ποιητή την έμπνευση
* Ξένος: θεωρούνταν ιερό πρόσωπο
* Ικέτης: θεωρούνταν ιερό πρόσωπο

**ΠΟΛΙΤΙΣΤΙΚΑ ΣΤΟΙΧΕΙΑ – ΣΤΟΙΧΕΙΑ ΥΛΙΚΟΥ ΠΟΛΙΤΙΣΜΟΥ ΚΑΙ ΘΕΜΑΤΙΚΟΙ ΤΥΠΟΙ (ΜΟΤΙΒΑ):**

* Τυπικό Φιλοξενία : Σύμφωνα με το τυπικό της φιλοξενίας στην ομηρική κοινωνία, ο ξενιστής (εκείνος δηλαδή που φιλξενεί έναν ξένο) υποχρεούται: να τον υποδεχτεί εγκάρδια (με προσφώνηση και χειραψία) και να τον προσκαλέσει σε φιλοξενία∙ αν ο ξένος έχει δόρυ, άλογο, άρμα να φροντίσει να ταχτοποιηθούν. Να του προσφέρει λουτρό (αφού τον λούσουν – συνήθως κάποιες δούλες – τον αλείφουν με λάδι και τον ντύνουν με καθαρά ρούχα). Να του κάνει το τραπέζι (παραχωρώντας του κάθισμα σε θέση τιμητική, φέρνοντάς του νερό να πλυθεί, τραπέζι για να φάει, προσφέροντάς του εκλεκτή μερίδα φαγητού και πιοτό. Σε εξαιρετικές περιπτώσεις ο ξενιστής = οικοδεσπότης οργανώνει προς τιμήν του ξένου του επίσημη υποδοχή με γιορτή ή ακόμη και αγώνες).

Μόνο μετά από όλα αυτά, να τον ρωτήσει ποιος είναι, από πού έρχεται και τι θέλει, μόνο αφού πρώτα τον φιλέψει. Αφού ακούσει το αίτημά του να το ικανοποιήσει όσο μπορεί, να προσφέρει στον ξένο διαμονή για όσες μέρες θέλει αυτός και να τον αποχαιρετήσει με δώρα που επισφραγίζουν τη φιλία τους.

* Τυπικό ικεσίας : στάση του ικέτη (ο ικέτης με το ένα χέρι αγγίζει τα γόνατα και με το άλλο το πηγούνι του προσώπου που ικετεύει).
* Ηρωική περιαυτολογία: όταν ο ήρωας αυτο-παρουσιάζεται (αναφέρει την καταγωγή και τη γενιά του) και εκθέτει προηγούμενα κατορθώματά του.
* Ο αγώνας λόγων: πρόκειται για τους λόγους (μοτίβο των λόγων ή ρήσεων) που προηγούνται της μονομαχίας μεταξύ δύο ηρώων. Με άλλα λόγια πρόκειται για μια μονομαχία με τα λόγια.
* Μονομαχία : προετοιμασία (ό,τι προηγείται του αγώνα), οι φάσεις του αγώνα, τα χτυπήματα του ενός αντιπάλου προς τον άλλον, τα όπλα (αμυντικά και επιθετικά),η έκβαση του αγώνα
* Αριστεία ενός ήρωα: η ξεχωριστή ανδρεία που επιδεικνύει ένας πολεμιστής στη διάρκεια της μάχης με τα ατομικά του κατορθώματα, που προκαλεί τον θαυμασμό των ακροατών-αναγνωστών.
* Μάντεις – μαντική: Οι μάντεις, άνθρωποι προικισμένοι από τους θεούς με ιδιαίτερο χάρισμα μπορούν να προβλέψουν τα μελλούμενα της ζωής του ανθρώπου, είτε παρακολουθώντας το πέταγμα των πουλιών (οιωνοσκοπία), είτε παρατηρώντας τα σπλάχνα των ζώων (σπλαχνοσκοπία), είτε μέσα από τα όνειρα (προέρχονται από τους θεούς). Ιερείς ήταν υπεύθυνοι για τις τελετουργίες προς τους θεούς, αλλά και προφήτευαν μέσω των θυσιών∙ οι ονειροκρίτες προφήτευαν με βάση τα όνειρα τα οποία επίσης έστελναν οι θεοί. Μάντεις, ιερείς, ονειροκρίτες θεωρούνται ιερά πρόσωπα.
* Αρχή προσφοράς και ανταπόδοσης: Οι άνθρωποι προσφέρουν θυσίες στους θεούς και τους χτίζουν ναούς και οι θεοί ανταποκρίνονται στα αιτήματά τους.
* Θυσίες: Οι προσφορές – θυσίες στους θεούς διακρίνονται σε α) αιματηρές θυσίες = θυσίες ζώων (πχ εκατόμβη = θυσία εκατό βοδιών) και β) αναίμακτες θυσίες με τη σειρά τους περιλαμβάνουν (i) τις σπονδές (ρίχνουν στο έδαφος γάλα, κρασί ή μέλι) και (ii) προσφορά καρπών. Οι χοές ήταν προσφορές που απευθύνονταν στους νεκρούς.
* Ιεραρχία μεταξύ θεών: Υπάρχει ιεραρχία μεταξύ των θεών (ο Δίας είναι ο πατέρας των θεών και των ανθρώπων που αντανακλά την ιεραρχία της κοινωνίας των ανθρώπων της εποχής
* Έθιμα ταφής: Κατά τη μυκηναϊκή εποχή είχε καθιερωθεί η ταφή των νεκρών. (Την εποχή του Ομήρου είχε καθιερωθεί η καύση των νεκρών, η οποία χρησιμοποιείται συχνά από τον ποιητή ως αναχρονισμός.) Μάλιστα πάνω από τον τάφο ενός σημαντικού νεκρού ύψωναν έναν λοφίσκο σωρεύοντας χώμα. Η κατασκευή αυτή λεγόταν τύμβος. Σε ορισμένους τάφους τοποθετούσαν πάνω επιτύμβια στήλη. Τάφο έφτιαχναν και ύψωναν τύμβο ακόμα και για νεκρούς που δεν βρέθηκαν (κενοτάφιο). Μέσα στον τάφο τοποθετούσαν κτερίσματα, δηλαδή αγαπημένα αντικείμενα του νεκρού, που συμβολικά εξυπηρετούσαν τις ανάγκες του. Τα κτερίσματα ήταν ανάλογα με το φύλο, την ηλικία και την ιδιότητα του νεκρού (πχ. όπλα, κοσμήματα, παιχνίδια)
* Θρήνος για τον νεκρό: αντίστοιχο με το μοιρολόι της δημοτικής παράδοσης. Μπορεί να ακολουθείται με κόψιμο των μαλλιών του προσώπου που θρηνεί, ως ένα είδος θυσίας και προσφοράς στον νεκρό. Παράδειγμα: ο θρήνος του Αχιλλέα για τον Πάτροκλο.
* Ρόλος ανδρών: Στο σπίτι ο άντρας είναι κυβερνήτης. Ο λόγος είναι μέλημα, δηλαδή αρμοδιότητα του ανδρός. Άλλη δραστηριότητα του άνδρα είναι ο πόλεμος.
* Ρόλος γυναικών: Γυναικεία έργα είναι αργαλειός, ρόκα, επίβλεψη των οικιακών εργασιών με εντολές στις δούλες (οικιακή οικονομία – τέχνη της υφαντικής). Η γυναίκα μένει στο Υπερώο (στο πάνω πάτωμα του σπιτιού). Ο πατέρας παντρεύει την κόρη και της δίνει προίκα
* Ο ιδανικός τύπος γυναίκας της εποχής:

Να ξεχωρίζει στην «κλάση» (καταγωγή), στο «ανάστημα» (ομορφιά: εξωτερική εμφάνιση), στη γνώμη (σύνεση: εσωτερική ποιότητα), στα έργα (γυναικείες ασχολίες)

* Υφαντική τέχνη: Η υφαντική τέχνη αποτελούσε μέρος των ασχολιών των γυναικών της αριστοκρατικής τάξης. (Το θέμα της γυναίκας που υφαίνει το χρησιμοποιεί ο Όμηρος και σε άλλο σημείο των επών του.)
* Υπηρέτριες («θεράπαινες»): Στα ομηρικά έπη μια γυναίκα αριστοκρατικής γενιάς συνοδευόταν συνήθως από δύο υπηρέτριες όταν συναντούσε άνδρες (πχ η πρώτη εμφάνιση της Πηνελοπης στην *Οδύσσεια*). [Θεραπεύω = υπηρετώ]
* Έθιμα γάμου: Ο πατέρας είναι υπεύθυνος για τον γάμο της κόρης του και την επιλογή του γαμπρού – επιπλέον της δίνει προίκα. Η γυναίκα περνάει από την υποταγή στον πατέρα στην υποταγή στον σύζυγο.
* Η γυναίκα ως «γέρας» (= πολεμικό λάφυρο) μεταφέρεται στο σπίτι του νικητή, όπου απασχολείται με οικιακές εργασίες και είναι σύντροφός του. Αυτό δείχνει ότι η γυναίκα θεωρούνταν ως ένα ‘αντικείμενο’
* Θέση των δούλων: Οι δούλοι εξαγοράζονται και αποτελούν «κτήμα» (= ιδιοκτησία) του κυρίου τους.
* Ρόλος γερόντων: οι γέροντες, λόγω της ηλικίας, δεν συμμετείχαν πλέον σε μάχες, αλλά ήταν δεινοί ομιλητές στις συνελεύσεις
* Η οργάνωση του ελληνικού στρατοπέδου στην Τροία

Πολιτικές διαδικασίες: συνέλευση, ιεραρχία, σχέσεις των αρχηγών με τον αρχιστράτηγο

Στρατιωτικές πρακτικές: Ληστρικές επιδρομές, διανομή λείας μεταξύ των αρχηγών

* Αναχρονισμός: στοιχεία υλικού πολιτισμού της προηγούμενης εποχής του χαλκού που συνυφαίνονται με την εποχή του Ομήρου.

**ΑΦΗΓΗΜΑΤΙΚΕΣ ΤΕΧΝΙΚΕΣ**

* Αφήγηση: Η αφήγηση πράξεων και γεγονότων μέσα από τα οποία εξελίσσεται η υπόθεση του έργου.
* Περιγραφή: η αναπαράσταση προσώπων, αντικειμένων και τόπων. Χαρακτηρίζεται από στατικότητα.
* Διάλογος: Ο διάλογος είναι μια σημαντική τεχνική του έπους.

 - Δίνει αμεσότητα και παραστατικότητα και προκαλεί το ενδιαφέρον του ακροατηρίου

 - καθώς οι ήρωες μιλούν σε α΄ πρόσωπο εξωτερικεύουν τις σκέψεις και τα κίνητρα των πράξεών τους.

 - στο διάλογο υπάρχει συχνά διαφορά απόψεων, αντιθέσεις και συγκρούσεις ⇒ δημιουργείται

 περισσότερη ένταση και πάθος

* Αποστροφή στον αναγνώστη: υπάρχει όταν ο αφηγητής διακόπτει τη ροή του λόγου του και απευθύνεται για λίγο στον αναγνώστη, χρησιμοποιώντας το δεύτερο πρόσωπο
* Αποστροφή σε ήρωα του έργου: υπάρχει όταν ο αφηγητής-ποιητής απευθύνεται σε κάποιον ήρωα του έργου, μιλώντας του σε β΄ πρόσωπο. Χαρακτηριστικό παράδειγμα αποτελεί η ραψωδια Π της *Ιλιάδας*, όπου ο ποιητής απευθύνεται στον Πάτροκλο. Αυτό εκφράζει τη συμπάθεια προς τον ήρωα εκ μέρους του ποιητή.
* Οικονομία του έπους: η ομαλή και αβίαστη εξέλιξη της δράσης σύμφωνα με τον σχεδιασμό του ποιητή
* Προοικονομία είναι η αφηγηματική τεχνική με την οποία ο ποιητής προετοιμάζει συστηματικά τα επεισόδια που θα ακολουθήσουν στην εξέλιξη της πλοκής του έργου. Με την τεχνική αυτή ο ποιητής διαμορφώνει καταστάσεις, κινεί τα πρόσωπα, τα βάζει να μιλούν ή να ενεργούν με τέτοιον τρόπο, ώστε να προγραμματίζει σε γενικές γραμμές επεισόδια που θα συμβούν και να σχεδιάζει έτσι την εξέλιξη της πλοκής του έργου. Όπου ο ποιητής δίνει πληροφορίες ή κάνει υπαινιγμούς για τα θέματα αυτά ή και γενικότερα για θέματα που σχετίζονται με την πλοκή του έργου λέμε ότι έχουμε προοικονομία.
* Ειρωνεία: α) σχήμα λόγου κατά το οποίο ένας ομιλητής χρησιμοποιεί λέξεις ή φράσεις με περιεχόμενο εντελώς αντίθετο από αυτό που εννοεί, για να στιγματίσει, να περιπαίξει, να εκφράσει έντονη αγανάκτηση κλπ.

β) τεχνική στην πλοκή του μύθου που παρουσιάζει τους ήρωες να αγνοούν την αλήθεια, τους θεατές, ακροατές ή αναγνώστες όμως να τη γνωρίζουν και να αγωνιούν για την πλάνη των ηρώων (επική ειρωνεία)

* Στερεότυπες ή τυπικές εκφράσεις και επίθετα: Στην επική ποίηση υπήρχαν ορισμένες φράσεις που επαναλαμβάνονταν απαράλλαχτες ή ελαφρώς παραλλαγμένες και μάλιστα σε συγκεκριμένες θέσεις μέσα στους στίχους. Οι επαναλαμβανόμενες αυτές φράσεις ονομάζονται τυπικές ή στερεότυπες εκφράσεις και είναι ενδεικτικό στοιχείο για την προφορική σύνθεση, εκτέλεση και διάδοση των επών. Μπορεί πολλές φορές να καταλαμβάνουν έναν ολόκληρο στίχο ή το κύριο όνομα ενός θεού, ενός ήρωα, ενός ζώου ή πράγματος να συνοδεύεται από ένα επίθετο ή μια περίφραση.
* Το σχήμα αδύνατου: Ένας χαρακτηριστικός τρόπος για να δείξουμε πως κάτι δεν μπορεί να πραγματοποιηθεί είναι να ισχυριστούμε πως αυτό θα γίνει μόνο αν αλλάξει η φυσική τάξη του κόσμου. (όρκος του Αχιλλέα).
* Ο νόμος των τριών: ονομάζεται η τεχνική κατά την οποία ο ποιητής κλιμακώνει την αφήγηση, από το πρώτο και λιγότερο σημαντικό θέμα στο τρίτο και πιο σπουδαίο.
* Τα άστοχα ερωτήματα: λέγονται οι άστοχες υποθέσεις-ερωτήσεις που κάνει κάποιος γι αυτό που θέλει να μάθει. Κατόπιν όλες αυτές οι υποθέσεις-ερωτήσεις απορρίπτονται από τον ερωτώμενο, για να δοθεί έτσι έμφαση στη σωστή εκδοχή-απάντηση που δίνεται τελευταία. Οι ερωτήσεις αυτές χαρακτηρίζονται έτσι, γιατί παρά το πιθανό και εύλογο περιεχόμενό τους, αστοχούν στην επισήμανση της αλήθειας, που ενδιαφέρει στη συγκεκριμένη περίπτωση. Το πρόσωπο, επομένως, που απαντά πρέπει πρώτα να αναιρέσει μία μία τις δυνατότητες που πρόβαλε αυτός που ρωτάει, δίνοντας στο τέλος τη σωστή απάντηση.
* Εννέα/ Δώδεκα: τυπικός αριθμός που σημαίνει μεγάλη ποσότητα. Οι τυπικοί ομηρικοί αριθμοί είναι συνήθως πολλαπλάσια του τρία.
* Το «μοτίβο του αθέατου» ή της μεταμόρφωσης του ήρωα: ο ήρωας μεταμορφώνεται ή γίνεται αόρατος χάρη στην επέμβαση κάποιου θεού ή με τη χρήση μαγικού αντικειμένου.

**ΕΚΦΡΑΣΤΙΚΑ ΜΕΣΑ**

* Παρομοίωση: πρόκειται για έναν εκφραστικό τρόπο από τους πιο χαρακτηριστικούς του έπους.
	+ Τι παρομοιάζεται;
	+ Με τι παρομοιάζεται;
	+ Το κοινό στοιχείο των δύο μερών
	+ Τι πετυχαίνει ο ποιητής με τη χρήση της παρομοίωσης

Η παρομοίωση είναι σχήμα λόγου κατά το οποίο για να κατανοήσουμε την ιδιότητα ενός προσώπου, ενός πράγματος, μιας ιδέας το συσχετίζουμε με κάτι άλλο πολύ γνωστό που έχει την ίδια ιδιότητα σε μεγαλύτερο βαθμό. Η σύγκριση γίνεται με τις παρομοιαστικές λέξεις: σαν, καθώς, όπως… έτσι…

Όταν αναλύουμε μια παρομοίωση, προσδιορίζουμε:

α) το αναφορικό μέρος της παρομοίωσης (την εικόνα) που εισάγεται με λέξεις όπως: σαν, όπως, πως, καθώς…

β) το δεικτικό μέρος της παρομοίωσης (την αφήγηση) που εισάγεται με λέξεις όπως: έτσι, παρόμοια…

γ) τον κοινό όρο ανάμεσα στην εικόνα και στην αφήγηση

αλλά και επισημαίνουμε τις σχέσεις μεταξύ του αναφορικού και δεικτικού μέρους.

* Μετά τις σκηνές έντασης (έριδα Αγαμέμνονα – Αχιλλέα) που προηγήθηκαν ακολουθεί μία σκηνή χαλάρωσης (συμπόσιο θεών) για τον ακροατή-αναγνώστη, που λειτουργεί ως ένα ευχάριστο διάλειμμα μέσα στην πολεμική διήγηση.

**ΤΕΧΝΙΚΕΣ ΤΟΥ ΧΡΟΝΟΥ**

* Σκηνή : Αλλαγή σκηνής έχουμε όταν έχουμε α) αλλαγή τόπου β) προσώπων γ) τόπου και προσώπων.
* Αναδρομική αφήγηση: είναι η αφήγηση που περιλαμβάνει γεγονότα που συνέβησαν στο παρελθόν, είναι δηλαδή προγενέστερα από το σημείο της ιστορίας στο οποίο βρίσκεται ο αφηγητής (flashback).
* Προδρομική αφήγηση: η αφήγηση γεγονότων που θα γίνουν στο μέλλον
* In medias res: Η τεχνική κατά την οποία μια αφήγηση δεν ξεκινάει από την αρχή των γεγονότων αλλά από ένα άλλο σημείο της ιστορίας, προχωρημένο, με άλλα λόγια ξεκινάει από τη μέση της ιστορίας.
* Εγκιβωτισμός: είναι η διήγηση μιας ιστορίας που συμπεριλαμβάνεται μέσα σε μια άλλη ιστορία – η αφήγηση μέσα στην αφήγηση. Για παράδειγμα ο Οδυσσέας διηγείται τις περιπέτειές του στο παλάτι του Αλκίνοου (διήγηση του Οδυσσέα σε πρώτο πρόσωπο), πράγμα το οποίο αποτελεί μέρος της εξιστόρησης των περιπετειών του Οδυσσέα από τον ποιητή-αφηγητή (αφήγηση του ποιητή-αφηγητή σε τρίτο πρόσωπο).
* Διαστολή / συστολή του χρόνου: Ο ποιητής καθώς αφηγείται χρησιμοποιεί τον χρόνο με δύο τρόπους: άλλοτε αφηγείται εξαντλητικά γεγονότα που καλύπτουν μία μέρα και άλλοτε αναφέρεται συνοπτικά σε γεγονότα που διαρκούν πολλές μέρες (συστολή του χρόνου). Διαστολή του χρόνου ή επιβράδυνση ονομάζεται η καθυστέρηση της εξέλιξης της υπόθεσης με την παρεμβολή συνήθως μιας άλλης μικρής διήγησης ή εκτενών περιγραφών.

**ΧΑΡΑΚΤΗΡΙΣΜΟΣ ΗΡΩΩΝ**

* Χαρακτηρισμός ή Ηθογράφηση των ηρώων του έπους: Προκύπτει με βάση
	+ τις πράξεις τους και τη συμπεριφορά τους
	+ τα λόγια τους
	+ τις σκέψεις τους και τα συναισθήματά τους
	+ τα σχόλια-κρίσεις του ποιητή-αφηγητή γι αυτούς
	+ τα σχόλια-κρίσεις των άλλων ηρώων του έργου

**ΕΙΣΑΓΩΓΗ ΣΤΗΝ ΙΛΙΑΔΑ**

1) Ποια είναι η χρονολογία σύνθεσης της Ιλιάδας και της Οδύσσειας;

Η Ιλιάδα συντέθηκε από τον Όμηρο γύρω στο 750 π.Χ. Η Οδύσσεια πιθανότατα συντέθηκε αργότερα.

2) Πώς ονομάζονται οι ενότητες στις οποίες χωρίζεται η Ιλιάδα, πόσες είναι και πώς δηλώνονται;

Η Ιλιάδα χωρίζεται σε 24 ραψωδίες οι οποίες δηλώνονται με τα κεφαλαία γράμματα του αλφάβητου (Α-Ω).

3) Ποια είναι η σχέση της Ιλιάδας με την ιστορία;

Η Ιλιάδα βασίζεται στην παράδοση ενός πραγματικού ιστορικού γεγονότος (τουΤρωικού πολέμου), το οποίο συνέβη τον 12ο αιώνα π.Χ. Επειδή, όμως, συντέθηκε τέσσερις αιώνες αργότερα, δεν παρουσιάζει με ακρίβεια και εγκυρότητα τα πολιτιστικά, κοινωνικά, πολιτικά κ.ά. δεδομένα εκείνης της εποχής. Ο Όμηρος περισσότερο προβάλλει τις συνθήκες της δικής του εποχής σαν να ανήκουν στη μυκηναϊκή εποχή, πραγματοποιώντας συνεχείς αναχρονισμούς. Γι΄αυτό το λόγο δεν μπορούμε να θεωρήσουμε την Ιλιάδα σαν ένα ιστορικό σύγγραμμα. Αντίθετα παρουσιάζει, όπως κάθε άλλο λογοτεχνικό έργο, έναν κόσμο φανταστικό και πλαστό, στον οποίο η ιστορική αλήθεια έχει αναμιχθεί με τη δημιουργική φαντασία και τις εμπειρίες του ποιητή.

4) Ποιο είναι το κύριο θέμα, ποιο το περιεχόμενο της Ιλιάδας και πώς συνδέονται μεταξύ τους;

Το κύριο θέμα της Ιλιάδας είναι η οργή (μῆνις) του Αχιλλέα εναντίον του βασιλιά Αγαμέμνονα επειδή του πήρε αυθαίρετα το δικό του γέρας (λάφυρο), τη Βρισηίδα, και η απόφασή του να αποχωρήσει με τους στρατιώτες του από τη μάχη. Το περιεχόμενο της Ιλιάδας είναι πολύ ευρύτερο και αφορά τους πολεμικούς αγώνες των Ελλήνων και των Τρώων γύρω από την Τροία (Ίλιον) κατά το δέκατο χρόνο του Τρωικού πολέμου, και πιο συγκεκριμένα 51 ημέρες αυτού του χρόνου. Ο Όμηρος, όμως, έχει καταφέρει να συνδέσει το γεγονός της οργής του Αχιλλέα με τα γενικότερα πολεμικά γεγονότα του Τρωικού πολέμου, καθώς η απουσία του Αχιλλέα μάς αναγκάζει να στρέψουμε το βλέμμα μας στις δυσκολίες που αντιμετωπίζουν οι Έλληνες στο πεδίο της μάχης και στις προσπάθειες άλλων ηρώων να τον αντικαταστήσουν. Έτσι, παρότι το κεντρικό γεγονός της Ιλιάδας είναι η οργή του Αχιλλέα, δεν αφιερώνεται όλο το έπος σε αυτό, αλλά την ίδια στιγμή η απουσία ή η παρουσία του Αχιλλέα καθορίζει συνέχεια τις εξελίξεις.

5) Ποιες είναι οι διαφορές της Ιλιάδας και της Οδύσσειας;

Α) Ως προς το ύφος: η Ιλιάδα παρουσιάζει δραματική πυκνότητα και ένταση ενώ η Οδύσσεια διακρίνεται για τον ήπιο και σταθερό αφηγηματικό της τόνο.

Β) Ως προς το θέμα: η δράση στην Ιλιάδα εντοπίζεται σε έναν πραγματικό κόσμο χωρίς παραμυθικά και φανταστικά στοιχεία, όπως αυτά που υπάρχουν στην Οδύσσεια, η οποία μοιάζει περισσότερο με ναυτικό παραμύθι. Ακόμα και οι θεοί είναι περισσότερο ανθρώπινοι στην Ιλιάδα σε σχέση με την Οδύσσεια.

Γ) Ως προς τις κοινωνικές και πολιτικές συνθήκες: η Ιλιάδα αντικατοπτρίζει μια παλαιότερη κοινωνική και πολιτική κατάσταση, στην οποία η βασιλική εξουσία είναι ακόμα ισχυρή και κυρίαρχη στην κοινωνία. Αντίθετα η Οδύσσεια παρουσιάζει μια νεότερη εποχή, στην οποία ο βασιλικός θεσμός παρακμάζει και αναδύονται νέα πολιτικά σώματα και νέες πολιτικές και κοινωνικές ομάδες που έχουν δικαίωμα λόγου και συμμετοχής στα κοινά. Η Ιλιάδα εστιάζει το ενδιαφέρον της στην αριστοκρατική τάξη ενώ η Οδύσσεια ενδιαφέρεται και για τους πιο απλοϊκούς και καθημερινούς ανθρώπους της κοινωνίας.

Δ) Ως προς την παρουσίαση των θεών και των ανθρώπων: στην Ιλιάδα οι θεοί και οι κεντρικοί ήρωες είναι γεμάτοι πάθη και ελαττώματα και δεν μπορούν να συγκρατήσουν την ορμητικότητα και την πρωτόγονη μερικές φορές εκρηκτικότητα και βιαιότητά τους. Στην Οδύσσεια αντίθετα έχουν πιο μετριοπαθή συμπεριφορά και οι πράξεις τους κατευθύνονται κατά κύριο λόγο από τη λογική και όχι από το συναίσθημα και τα ένστικτα.

Ε) Ως προς το γενικότερο χαρακτήρα: η Ιλιάδα είναι ένα έργο πολεμικό και δυναμικό και γι΄ αυτό μερικές φορές σκληρό. Η Οδύσσεια είναι ένα έργο ειρηνικό και ήρεμο. Η Ιλιάδα μοιάζει με ένα έργο νεανικό, ενώ η Οδύσσεια με ένα έργο ώριμης ηλικίας.

**Ερωτήσεις Πολλαπλής Επιλογής**

1. Ποιο είναι το κεντρικό θέμα της Ιλιάδας;
	* α) Η επιστροφή του Οδυσσέα στην Ιθάκη
	* β) Η οργή του Αχιλλέα
	* γ) Η αρπαγή της Ελένης
	* δ) Η μονομαχία του Αίαντα με τον Έκτορα
2. Ποιος από τους παρακάτω είναι ο ποιητής της Ιλιάδας;
	* α) Ησίοδος
	* β) Πίνδαρος
	* γ) Όμηρος
	* δ) Σοφοκλής
3. Πόσα χρόνια διήρκησε ο Τρωικός Πόλεμος σύμφωνα με την παράδοση;
	* α) 5 χρόνια
	* β) 10 χρόνια
	* γ) 15 χρόνια
	* δ) 20 χρόνια
4. Ποιος είναι ο βασικός ήρωας των Τρώων στην Ιλιάδα;
	* α) Πάρης
	* β) Έκτορας
	* γ) Αινείας
	* δ) Πρίαμος
5. Ποια είναι η αιτία της σύγκρουσης μεταξύ Αχιλλέα και Αγαμέμνονα;
	* α) Η αρπαγή της Βρισηίδας
	* β) Η αρπαγή της Ελένης
	* γ) Η απόφαση για την κατάληψη της Τροίας
	* δ) Η μοιρασιά των λαφύρων

**Σωστό ή Λάθος**

1. Ο Μενέλαος ήταν βασιλιάς της Αθήνας. \_\_\_
2. Η Τροία κατελήφθη με τη χρήση του Δούρειου Ίππου. \_\_\_
3. Ο Αχιλλέας ήταν ο μεγαλύτερος πολεμιστής των Τρώων. \_\_\_
4. Η αρπαγή της Ελένης ήταν η αφορμή για τον Τρωικό Πόλεμο. \_\_\_
5. Ο πόλεμος κράτησε 20 χρόνια. \_\_\_

**Συμπλήρωσε τα Κενά**

1. Ο Πάρης ήταν ο πρίγκιπας της \_\_\_\_\_\_\_\_\_.
2. Η σύζυγος του Μενέλαου ήταν η \_\_\_\_\_\_\_\_\_.
3. Οι Έλληνες πολιορκούσαν την Τροία για \_\_\_\_ χρόνια.
4. Ο Δούρειος Ίππος ήταν μια ιδέα του \_\_\_\_\_\_\_\_.
5. Ο Έκτορας ήταν ο μεγαλύτερος πολεμιστής της \_\_\_\_\_\_\_\_.

**Σύντομη Απάντηση**

1. Ποια ήταν η αφορμή του Τρωικού Πολέμου;
2. Τι ρόλο έπαιξε ο Αχιλλέας στον πόλεμο;
3. Πώς τελικά καταλήφθηκε η Τροία;

**Ερωτήσεις Αντιστοίχισης**

Α. Αντιστοιχίστε τα πρόσωπα με τον ρόλο τους στην Ιλιάδα:

1. Αχιλλέας
2. Αγαμέμνων
3. Πρίαμος
4. Έκτορας
5. Ελένη

α) Βασιλιάς της Τροίας
β) Η πιο όμορφη γυναίκα, αιτία του πολέμου
γ) Βασιλιάς των Μυκηνών και αρχηγός των Ελλήνων
δ) Πρίγκιπας της Τροίας και σπουδαίος πολεμιστής
ε) Ο μεγαλύτερος ήρωας των Ελλήνων

Β. Αντιστοιχίστε τα παρακάτω γεγονότα με την περιγραφή τους:

1. Αρπαγή της Ελένης
2. Μονομαχία Αχιλλέα-Έκτορα
3. Δούρειος Ίππος
4. Οργή του Αχιλλέα
5. Θάνατος του Πατρόκλου

α) Τέχνασμα που οδήγησε στην κατάληψη της Τροίας
β) Αιτία της σύγκρουσης μεταξύ Ελλήνων και Τρώων
γ) Προκάλεσε τη μνημειώδη μονομαχία μεταξύ Αχιλλέα και Έκτορα
δ) Το κεντρικό θέμα της Ιλιάδας
ε) Ο θάνατος που οδήγησε τον Αχιλλέα να επιστρέψει στη μάχη

**Φύλλο Εργασίας: Εισαγωγή στην Ιλιάδα και το Έπος**

**Ερωτήσεις Κατανόησης**

**Ερώτηση 1: Τι είναι έπος;**

Περιγράψτε συνοπτικά τι είναι το έπος. Ποια είναι τα βασικά χαρακτηριστικά που το διαφοροποιούν από άλλα είδη λογοτεχνίας;

**Ερώτηση 2: Ποια είναι τα βασικά θέματα που παρουσιάζονται στην Ιλιάδα;**

Αναφέρετε τα κεντρικά θέματα της Ιλιάδας και εξηγήστε γιατί είναι σημαντικά για την κατανόηση του έργου.

**Ερώτηση 3: Ποιος είναι ο ρόλος των θεών στην Ιλιάδα;**

Εξηγήστε πώς οι θεοί επηρεάζουν την εξέλιξη των γεγονότων στην Ιλιάδα. Δώστε δύο παραδείγματα από την αφήγηση.

**Ερώτηση 4: Ποια είναι η δομή του έπους;**

Περιγράψτε τη δομή ενός έπους. Πώς δομείται η αφήγηση και ποια είναι τα βασικά της χαρακτηριστικά (προοίμιο, ραψωδίες, επική αφήγηση κ.λπ.);

**Ερώτηση 5: Τι συμβολίζει η οργή του Αχιλλέα;**

Η Ιλιάδα ξεκινά με την οργή του Αχιλλέα. Εξηγήστε τη σημασία αυτής της οργής και πώς αυτή επηρεάζει την πορεία του έργου.

**Ερώτηση 6: Ποια είναι η ιστορική και πολιτιστική σημασία της Ιλιάδας;**

Γιατί θεωρείται η Ιλιάδα τόσο σημαντικό έργο στην ιστορία της ελληνικής και παγκόσμιας λογοτεχνίας; Ποιες αξίες προβάλλει;

**Ερώτηση 7: Ποιοι είναι οι κύριοι ήρωες της Ιλιάδας;**

Αναφέρετε τους βασικούς ήρωες του έργου και περιγράψτε τον ρόλο τους στον Τρωικό Πόλεμο.

**Ερώτηση 8: Τι είναι το επικό ύφος;**

Περιγράψτε τα χαρακτηριστικά του επικού ύφους και πώς αυτά αποτυπώνονται στην Ιλιάδα (γλώσσα, εκφραστικά μέσα, ύφος).

**Ερώτηση 9: Ποια είναι η σχέση μεταξύ μύθου και ιστορίας στην Ιλιάδα;**

Πώς συνδέεται ο μύθος με την ιστορική πραγματικότητα στην Ιλιάδα; Υπάρχουν πραγματικά ιστορικά γεγονότα που συνδέονται με το έπος;

**Ερώτηση 10: Ποιος ήταν ο Όμηρος;**

Τι γνωρίζουμε για τον ποιητή της Ιλιάδας, τον Όμηρο; Ποια είναι η σημασία του για την αρχαία ελληνική λογοτεχνία;

**Πρόσθετες Ασκήσεις**

**Άσκηση 1: Ανάλυση Προοιμίου**

Διαβάστε το προοίμιο της Ιλιάδας και αναλύστε το. Τι μαθαίνουμε από το προοίμιο για το κεντρικό θέμα του έπους; Ποια στοιχεία προϊδεάζουν τον αναγνώστη για το περιεχόμενο του έργου;

**Άσκηση 2: Σύγκριση με άλλα έπη**

Συγκρίνετε την Ιλιάδα με ένα άλλο έπος της αρχαίας ελληνικής λογοτεχνίας (π.χ., την Οδύσσεια). Ποια είναι τα κοινά χαρακτηριστικά τους και ποιες οι διαφορές;

**Άσκηση 3: Δημιουργική Άσκηση**

Γράψτε μια σύντομη περιγραφή ενός φανταστικού επικού ήρωα, βασισμένου στα πρότυπα των ηρώων της Ιλιάδας. Πώς θα ήταν ο χαρακτήρας του και ποιες πράξεις θα τον καθιστούσαν ήρωα;

**1. Σύνδεση με τη σύγχρονη ζωή**

* **Θέματα ηθικής**: Εξερεύνησε τα κεντρικά θέματα της Ιλιάδας, όπως η οργή, η τιμή, η φιλία και η μοίρα, και συζήτησε πώς αυτά συνδέονται με τη ζωή σήμερα. Π.χ., πώς χειρίζεστε τη σύγκρουση ή την αδικία;
* **Σύγχρονα παραδείγματα ηρώων**: Σύγκρινε τους αρχαίους ήρωες της Ιλιάδας με σύγχρονους ήρωες από τον κινηματογράφο, τα κόμικ ή τον αθλητισμό.

**2. Δραματοποίηση και παιχνίδι ρόλων**

* **Αναπαράσταση σκηνών**: Οι μαθητές μπορούν να δραματοποιήσουν σκηνές από την Ιλιάδα, π.χ., τη σύγκρουση μεταξύ Αχιλλέα και Αγαμέμνονα, τη μονομαχία Αχιλλέα και Έκτορα ή τον διάλογο του Πρίαμου με τον Αχιλλέα.
* **Παιχνίδι ρόλων**: Δημιούργησε ένα παιχνίδι ρόλων όπου οι μαθητές "παίζουν" τους ήρωες της Ιλιάδας και παίρνουν αποφάσεις για το πώς θα δράσουν σε κρίσιμες στιγμές του έργου.

**3. Τεχνολογία και πολυμέσα**

* **Χρήση βίντεο και ταινιών**: Προβάλεις μικρά αποσπάσματα από κινηματογραφικές ταινίες ή ντοκιμαντέρ που βασίζονται στην Ιλιάδα. Στη συνέχεια, ζήτησε από τους μαθητές να συγκρίνουν πώς απεικονίζεται η ιστορία σε διαφορετικές εκδοχές.
* **Δημιουργία κόμικ**: Ζήτησε από τους μαθητές να δημιουργήσουν τις δικές τους εικονογραφήσεις ή κόμικ βασισμένα στην Ιλιάδα. Μπορείς να τους δώσεις αποσπάσματα και να τους αφήσεις να δημιουργήσουν τη δική τους εκδοχή των σκηνών.

**4. Δημιουργικές εργασίες**

* **Σύγχρονες επιστολές**: Ζήτησε από τους μαθητές να γράψουν μια επιστολή σαν να είναι ένας από τους ήρωες της Ιλιάδας, αλλά σε σύγχρονο πλαίσιο. Για παράδειγμα, πώς θα έγραφε ο Αχιλλέας στον Αγαμέμνονα αν ζούσε σήμερα;
* **Διαγωνισμοί και κουίζ**: Οργάνωσε διαγωνισμούς γνώσεων ή κουίζ πάνω στην Ιλιάδα, με στόχο να ενθαρρύνεις τους μαθητές να διαβάσουν το κείμενο με μεγαλύτερη προσοχή.

**5. Σύγχρονη γλώσσα**

* **Απλούστευση του κειμένου**: Μπορείς να προσαρμόσεις αποσπάσματα από την Ιλιάδα σε πιο απλή και σύγχρονη γλώσσα, ώστε οι μαθητές να κατανοούν καλύτερα το περιεχόμενο πριν βυθιστούν στο πρωτότυπο κείμενο.
* **Σύγκριση με άλλες λογοτεχνίες**: Συνδέστε τα θέματα της Ιλιάδας με σύγχρονα λογοτεχνικά έργα ή ακόμα και σειρές, όπως το "Game of Thrones" ή η "Marvel Universe", που έχουν δυνατούς ήρωες και ηθικές συγκρούσεις.

**6. Συζήτηση και διάλογος**

* **Ανοιχτές συζητήσεις**: Διεξήγαγε συζητήσεις για τα ηθικά διλήμματα που αντιμετωπίζουν οι ήρωες, όπως η επιλογή μεταξύ προσωπικής εκδίκησης και κοινού καλού. Οι μαθητές θα μπορούν να συμμετέχουν πιο ενεργά και να εκφράσουν τις δικές τους απόψεις.
* **Κριτική ανάλυση**: Ζήτησε από τους μαθητές να κρίνουν τις αποφάσεις των ηρώων και να συζητήσουν εναλλακτικά σενάρια. Πώς θα μπορούσε να είχε εξελιχθεί η ιστορία εάν ο Αχιλλέας δεν είχε θυμώσει;

Με αυτές τις προσεγγίσεις, οι μαθητές μπορούν να βιώσουν την Ιλιάδα ως ένα ζωντανό και συναρπαστικό έργο, το οποίο δεν είναι απλώς ένα αρχαίο κείμενο αλλά μια ιστορία γεμάτη ένταση, συναισθήματα και διαχρονικά θέματα.